Ленка Рабасовић
Ленка Рабасовић, девојачко Пјевић, била је српска хероина, комита и учесник Првог светског рата.

Рођена је у селу Биоска, недалеко од Ужица, на обронцима планине Таре. Имала је четири брата, који су били борци српске воске током ратова. Њен брат Цвијо у једној борби на Рајцу био је тешко рањен у груди и руку, где је био и заробљен. У логору је рану на грудима залечио, али је рука остала неспособна, почела да се суши. Окупатор је мислио да је са том раном богаљ, те су га пустили кући. Убрзо је формирао на Тари четнички одред, којем је Ленка приступила 1916. године, јер је окупатор покушао да је узме за таоца и уцењује Цвија. Уз борбу је научила да се служи оружјем и храбро се борила са саборцима против непријатеља. Извршавала је прерушена и курирске задатке којим је одржавала везу између четника и јатака на окупираној територији. Преживела је једно рањавање и дочекала ослобођење 1918. године са пушком у руци. Њен брат је погинуо током једне борбе 9. августа 1917. 

Две године пошто је одложила пушку, удала се у Мачванском Прњавору за Малишу Рабасовића и родила седморо деце.

Види још 
 Хероине Првог светског рата у Србији

Извори

Спољашње везе 

 Ленкино сведочење у књизи "Жене-солунци говоре", аутора Антонија Ђурића
 "ВУЧИЦА СА ТАРЕ", Политикин Забавник

Ужичани
Жене борци
Хероине Првог светског рата
Комити
Српски војници у Првом светском рату